CELEX: 32008D0593
Language: da
Date: 2008-07-11 00:00:00
Title: 2008/593/EF: Kommissionens afgørelse af 11. juli 2008 om ændring af afgørelse nr. 2007/60/EF med henblik på ændring af opgaver og mandatperiode for Forvaltningsorganet for Det Transeuropæiske Transportnet

18.7.2008   
            
            
               DA
            
            
               Den Europæiske Unions Tidende
            
            
               L 190/35
            
         
      KOMMISSIONENS AFGØRELSE
   
   af 11. juli 2008
   om ændring af afgørelse nr. 2007/60/EF med henblik på ændring af opgaver og mandatperiode for Forvaltningsorganet for Det Transeuropæiske Transportnet
   (2008/593/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets forordning (EF) nr. 58/2003 af 19. december 2002 om vedtægterne for de forvaltningsorganer, der skal administrere opgaver i forbindelse med EF-programmer (1), særlig artikel 3, og
   ud fra følgende betragtninger:
   
               (1)
            
            
               Forvaltningsorganet for Det Transeuropæiske Transportnet (i det følgende benævnt »forvaltningsorganet)« blev oprettet ved Kommissionens afgørelse 2007/60/EF (2) for, som led i forvaltningen af programmet for Fællesskabets indsats inden for det transeuropæiske transportnet, indtil 31. december 2008 at udføre opgaverne i forbindelse med Fællesskabets finansielle støtte i henhold til Rådets forordning (EF) nr. 2236/95 af 18. september 1995 om generelle regler for Fællesskabets finansielle støtte inden for transeuropæiske net (3). Mange af disse projekter vil stadig være under gennemførelse et godt stykke tid efter 31. december 2008.
            
         
               (2)
            
            
               Forvaltningsorganet bør herudover få ansvaret for de projekter, som modtager finansiel støtte i henhold til Europa-Parlamentets og Rådets forordning (EF) nr. 680/2007 (4), da der fortsat i medfør af denne forordning finansieres aktioner i forbindelse med det transeuropæiske transportnet svarende til dem, der finansieres i henhold til Rådets forordning (EF) nr. 2236/95, som forvaltningsorganet allerede har fået delegeret ansvaret for.
            
         
               (3)
            
            
               Forvaltningsorganet bør ikke få ansvaret for vedtagelsen af de enkelte beslutninger om finansiel støtte fra Fællesskabet. For at gøre programgennemførelsen endnu mere effektiv kan Kommissionen dog beslutte at uddelegere vedtagelsen af ændringer af sådanne beslutninger til forvaltningsorganet.
            
         
               (4)
            
            
               Forvaltningsorganet bør navnlig få ansvaret for projektrelaterede aktiviteter uafhængig af den form og måde, hvorpå Fællesskabets finansielle støtte er fastlagt i artikel 6 i forordning (EF) nr. 680/2007. Alle programrelaterede aktiviteter, som f.eks. kontrol og udformning af politikker, er undtaget herfra og forbliver Kommissionens ansvar.
            
         
               (5)
            
            
               Forvaltningsorganet bør desuden få ansvaret for ledsageforanstaltninger, som kan bidrage til at gøre TEN-T-programmet mere effektivt, maksimere dets europæiske nytteværdi, fremme kendskabet til TEN-T-programmet over for alle berørte parter og gøre det mere synligt i offentligheden, medlemsstaterne og tilstødende tredjelande. Disse foranstaltninger bør omfatte målrettede oplysnings- og reklamekampagner, afholdelse af TEN-T-dage, workshops og konferencer, offentliggørelse og formidling af resultater og bedste praksis gennem hertil egnede kanaler, herunder elektroniske medier, udarbejdelse af pressemeddelelser, vejledninger til potentielle ansøgere, brochurer om succeshistorier, årsrapporter, deltagelse af repræsentanter fra forvaltningsorganet og/eller Kommissionen i relevante begivenheder, som f.eks. indvielse af transportinfrastrukturer.
            
         
               (6)
            
            
               En opdateret cost-benefit-analyse udarbejdet af eksterne konsulenter har vist, at forvaltningsorganets administrative ressourcer, især de personalemæssige, bør styrkes betydeligt. Forvaltningsorganet vil fortsat være den mest omkostningseffektive løsning.
            
         
               (7)
            
            
               Afgørelse 2007/60/EF bør ændres i overensstemmelse hermed.
            
         
               (8)
            
            
               Foranstaltningerne i denne afgørelse er i overensstemmelse med udtalelse fra Forskriftsudvalget for Gennemførelsesorganer —
            
         TRUFFET FØLGENDE AFGØRELSE:
   Eneste artikel
   I afgørelse 2007/60/EF foretages følgende ændringer:
   
               1)
            
            
               Artikel 3 affattes således:
               »Artikel 3
               Varighed
               Organet oprettes for en periode, der begynder 1. november 2006 og slutter den 31. december 2015.«
            
         
               2)
            
            
               Artikel 4, stk. 1, affattes således:
               »1.   Organet skal som led i Fællesskabets indsats inden for det transeuropæiske transportnet udføre opgaverne i forbindelse med Fællesskabets finansielle støtte i henhold til Rådets forordning nr. 2236/95 (5) og forordning (EF) nr. 680/2007 (6), bortset fra opgaver, som kræver skønsmæssige beføjelser til at omsætte politiske beslutninger til handling, herunder planlægning, prioritering, udvælgelse af projekter i medfør af artikel 5 i forordning (EF) nr. 680/2007, programevaluering og overvågning af lovgivningen. Organets opgaver består navnlig i:
               
                           a)
                        
                        
                           at bistå Kommissionen i programmerings- og udvælgelsesfasen og styre overvågningsfasen i forbindelse med den finansielle støtte til projekter af fælles interesse under budgettet for det transeuropæiske transportnet samt gennemføre den dertil nødvendige kontrol, idet organet træffer de hertil nødvendige beslutninger på grundlag af fuldmagten fra Kommissionen
                        
                     
                           b)
                        
                        
                           at sikre koordinationen med andre finansielle fællesskabsinstrumenter, specielt ved at koordinere den finansielle støtte på den samlede linjeføring for projekter af fælles interesse, som også strukturfondene, Samhørighedsfonden og Den Europæiske Investeringsbank bidrager til finansieringen af
                        
                     
                           c)
                        
                        
                           at yde teknisk bistand til projektlederne med at tilrettelægge finansieringen af projekterne og udvikle fælles evalueringsmetoder
                        
                     
                           d)
                        
                        
                           at vedtage budgetgennemførelsesakter for indtægter og udgifter og, på grundlag af fuldmagt fra Kommissionen, at gennemføre alle de foranstaltninger, der er nødvendige for forvaltningen af Fællesskabets indsats inden for det transeuropæiske transportnet som omhandlet i forordning (EF) nr. 2236/95 og forordning (EF) nr. 680/2007
                        
                     
                           e)
                        
                        
                           at indsamle, analysere og forelægge Kommissionen alle de af denne krævede oplysninger, der er nødvendige for virkeliggørelsen af det transeuropæiske net
                        
                     
                           f)
                        
                        
                           at gennemføre ledsageforanstaltninger, som kan bidrage til at gøre TEN-T-programmet mere effektivt, maksimere dets europæiske nytteværdi, fremme kendskabet til TEN-T-programmet over for alle berørte parter og gøre det mere synligt over for offentligheden, medlemsstaterne og tilstødende tredjelande.
                        
                     
                           g)
                        
                        
                           at yde teknisk og administrativ støtte efter anmodning fra Kommissionen.
                        
                     
         
      Udfærdiget i Bruxelles, den 11. juli 2008.
      
         
            På Kommissionens vegne
         
         Antonio TAJANI
         
         
            Næstformand
         
      
   
   
      (1)  EFT L 11 af 16.1.2003, s. 1.
   
      (2)  EUT L 32 af 6.2.2007, s. 88
   
   
      (3)  EFT L 228 af 23.9.1995, s. 1. Senest ændret ved Europa-Parlamentets og Rådets forordning (EF) nr. 1159/2005 (EUT L 191 af 22.7.2005, s. 16).
   
      (4)  EUT L 162 af 22.6.2007, s. 1.
   
      (5)  EFT L 228 af 23.9.1995, s. 1. Senest ændret ved Europa-Parlamentets og Rådets forordning nr. 1159/2005 (EUT L 191 af 22.7.2005, s. 16).
   
      (6)  EUT L 162 af 22.6.2007, s. 1.«